夜坐懷師川戲效南朝沈炯體
作者：李彭
朝代：宋

paragraphs: 鼠鏖觸蠻兵，客夢寒窗短。
牛斗挂闌干，起視夜參半。
虎頭丹青手，欲畫澀回腕。
兔尖渴陶泓，得句亦不漫。
龍沙懷石友，羽觴舊無算。
蛇飛梵王壁，絡繹壯神觀。
醉踏吳沙歸，轉眄歲月換。
羊腸自詰曲，馳道方晏晏。
旋攜古菱花，悟罷如冰泮。
雞園談妙口，當我一笑粲。
狗監浪延譽，凌雲非吾願。
猪蹄祝汙邪，舉世良可歎。